لحكم معاون أولا حكم الراية فالرياضة ديال كورة هو حكم اللي عندو لحق يعاون لحكم د التيران باش يفرض لقواعد د كورة. واخّا هوما ماشي ضرورين بحساب هاد لقواعد، ولاكين بزاف ديال لبوطولات ولمنافسات لمنضمين كايكون فيهوم بلقليلة جوج، واحد فكولّا قنت. لمسؤوليات ديال لحكم لمعاون كاينين فلقانون 6. لمصطلاح ديال "لحكم لمعاون" ليوم كايعني دوك الجوج د لحكّام اللي كايحضيو خط التوش، ومرارك خرين ديال لحكّام عندهوم خدامي خرين. فلمنافسات لكبار كايكون لحكم الرابع اللي كايدير لحوايج لإداريين، بحال يحضي معا الشونجمو، وغاليبا كايدوز لوقت ديالو د لماطش فلمينطاقة التقنية ديال لفراقي. لقواعد دلبعض د لمنافسات كاتفرض شي إجراءات قبل مايتبدّل لحكم. بزاف د لمرات لحكم الرابع كايتبادل معا لحكم أولّا لحكّام لمعاونين إلا ماقدروش يكمّلو. لقواعد كايسمحو يكونو حكّام معاونين حتياطيين اللي ماعندهوم حتى شي مسؤولية حتى يتعيّط عليهوم يعوضو شي واحد من لفرقة ديال التحكيم اللي ماقدرش يكمّل لماطش. فلميطشان اللي طالعين فالنيڤو كايكونو حكام وحدين خرين. لحكام لمعاونين الزايدين كايتحطو باش يحضيو آش كايطرى حدا لݣولات بجوج. لحكّام لمعاونين بلڤيديو كايشوفو لقطات ديال لماطش وكاينصحو لحكم باش يصحح لقرار ديالو إلا كان ممكين يكون غالط. لحكم د لوسط هو بّوحدو اللي عندو لكلمة اللخرة، داكشي اللي كايݣولوه لوخرين كايتعتابر غير نصيحة.